ເມືອງ Charlotte ປະເຊີນກັບ ຄວາມຮຸນແຮງ ເປັນຄືນທີສອງ ລຽນຕິດ
ເຈົ້າໜ້າທີ່ໃນເມືອງ Charlotte ກ່າວວ່າ ຜູ້ເຄາະຮ້າຍ ແມ່ນຖືກຂ້າຕາຍ ໂດຍພົນລະເຮືອນ ອີກຄົນນຶ່ງ ບໍ່ແມ່ນໂດຍຕຳຫຼວດ.
ມີຜູ້ນຶ່ງ ໄດ້ຖືກຍິງຕາຍ ໃນຕອນແລງຂອງວັນພຸດວານນີ້ ທີ່ເມືອງ Charlotte ລັດ North Carolina ໃນຂະນະທີ່ພວກປະທ້ວງໂຮມຊຸມນຸມກັນເປັນຄືນທີສອງເພື່ອຕອບໂຕ້ຕໍ່ການຍິງສັງຫານຜູ້ຊາຍອາເມຣິກັນເຊື້ອສາຍອາຟຣິກາຄົນນຶ່ງ ຜູ້ປົກຄອງລັດ North Carolina ໄດ້ປະກາດພາວະສຸກເສີນຢູ່ທີ່ເມືອງ Charlotte ແລະສົ່ງກຳລັງຮັກສາດິນແດນໄປຍັງເມືອງດັ່ງກ່າວ ໃນຕອນຫົວຄ່ຳນັ້ນ ໄດ້ມີການເດີນຂະບວນ ດ້ວຍຄວາມສະຫງົບ ແຕ່ຕໍ່ມາ ໄດ້ກາຍເປັນ ຄວາມຮຸນແຮງ ໂດຍມີການປະທະກັນລະເບີດຂຶ້ນລະຫວ່າງຕຳຫຼວດທີ່ຢູ່ໃນຊຸດປາບຈະ ລາຈົນແລະພວກປະທ້ວງ ເຈົ້າໜ້າທີ່ໄດ້ຍິງລະເບີດນ້ຳຕາເຂົ້າໃສ່ເພື່ອຂັບໄລ່ຝູງຊົນໃຫ້ ແຕກພ່າຍໜີ ບາງຄົນໄດ້ພາກັນທັບແກ້ວປ່ອງຢ້ຽມຂອງຮ້ານຄ້າແລະຈູດໄຟຢູ່ກາງທາງ ສະຖານະການສ່ວນໃຫຍ່ໃນຕອນເຊົ້າວັນພະຫັດມື້ນີ້ ແມ່ນງຽບສະຫງົບ ເຈົ້າໜ້າທີ່ລັດຖະບານຂອງເມືອງ Charlotte ໃນຂັ້ນຕົ້ນກ່າວວ່າ ມີຄົນນຶ່ງໄດ້ຖືກຂ້າຕາຍໃນຄືນວັນພຸດ ຊຶ່ງຖືກຍິງ ໂດຍພົນລະເຮືອນອີກຄົນນຶ່ງ ບໍ່ແມ່ນຕຳຫຼວດ ແຕ່ຕໍ່ມາກ່າວວ່າ ບຸກຄົນຜູ້ນັ້ນໄດ້ຮັບບາດເຈັບສາຫັດ ກົມຕຳຫຼວດທີ່ເມືອງ Charlotte ກ່າວວ່າ ເຈົ້າໜ້າທີ່ 4 ຄົນໄດ້ຮັບບາດເຈັບ ແຕ່ບໍ່ແມ່ນບາດເຈັບສາຫັດ ໃນວັນອັງຄານຜ່ານມາ ຊຶ່ງເປັນຄືນທຳອິດຂອງການປະທ້ວງ ມີ 24 ຄົນໄດ້ຮັບບາດເຈັບ ຮວມທັງຕຳຫຼວດ 16 ຄົນ ເຈົ້າຄອງກຳແພງ Jennifer Robert ໄດ້ຮ້ອງຂໍໃຫ້ທຸກຄົນຕັ້ງຢູ່ໃນຄວາມສະຫງົບໂດຍກ່າວວ່າ ເມືອງ Charlotte ແມ່ນເຄີຍເປັນບ່ອນ ທີ່ຜູ້ຄົນສາມາດໂອ້ລົມກັນແບບສັນຕິ ທ່ານນາງກ່າວໃນການໃຫ້ສຳພາດແກ່ໂທລະພາບ CNN ວ່າ “ນີ້ບໍ່ແມ່ນທີ່ພວກເຮົາເປັນ ” ການປະທ້ວງດັ່ງກ່າວແມ່ນເພື່ອຕອບໂຕ້ຕໍ່ການຍິງສັງຫານ ທ້າວ Keith Lamont Scott ທີ່ຫ້ອງແຖວແຫ່ງນຶ່ງ ຕຳຫຼວດກ່າວວ່າ ເຂົາເຈົ້າພວກຊອກຫາ ອີກຄົນນຶ່ງ ເວລາເຂົາເຈົ້າເຫັນທ້າວ Scott ອອກມາຈາກລົດພ້ອມກັບອາວຸດປືນ ແລະເຈົ້າໜ້າທີ່ໄດ້ຍິງຜູ້ກ່ຽວຫລັງຈາກລາວບໍ່ຟັງຄຳເຕືອນໃຫ້ຖິ້ມອາວຸດລົງ